Horner-plaasmoord: 'Groeiende gevoel van verset onder landbouers' | Maroela Media
TLU SA sê hy hoop die regering en die minister van polisie neem kennis van die groeiende gevoel van verset onder Suid-Afrika se landbouers. Dit volg ná gemoedere hoog geloop het by die hofsaak Dinsdagoggend in Senekal waar die twee verdagtes in verband met die moord op die jong plaasbestuurder, Brendin Horner, verskyn het.
'n Groot aantal ondersteuners het voor die hof byeengekom om hul woede en misnoeë te kenne te gee. Gemoedere het hoog geloop onder die ondersteuners. Mense het medelye en deernis betoon rakende Horner, maar van hulle was ook woedend.
Die wyse waarop Horner om die lewe gebring is, het skokgolwe deur die land gestuur en honderde mense het vandag van tot Pretoria, Johannesburg, die Wes-Kaap en KwaZulu-Natal gekom om een boodskap oor te dra: "Genoeg is genoeg."
Die saak is tot 16 Oktober uitgestel.
Bertus van der Westhuizen, die voorsitter van TLU SA se Vrystaatstreek, sê die ondersteuners se optrede vandag by die hof weerspieël die gevoel op grondvlak onder boere.
"Die minister van polisie, Bheki Cele, se onversoenbare houding en uitlatings teenoor boere dra by tot die boere se gevoel. Ons is keelvol en gaan nie meer langer teikens wees nie," sê Van der Westhuizen.
Hy sê TLU SA hoop die regering sal bydra om boere te beveilig en wet en orde te handhaaf.
"Die regering se gesindheid teenoor en ontkenning van die erns van plaasaanvalle is onaanvaarbaar. Ons hoop die regering besef nou dat die chaos wat kan uitbreek indien daar nie daadwerklik opgetree word nie, so sal ontaard dat hy dit nie sal kan hanteer nie."
Die burgerregteorganisasie AfriForum en lede van die Demokratiese Alliansie (DA) het ook vandag by die hof byeengekom. AfriForum het die gemeenskap van Senekal toegespreek en plaasaanvalle en -moorde as 'n vorm van terreur bestempel.
Ernst Roets, AfriForum se hoof van beleid en aksie wat self ook by die hof was, sê die oplossing vir die probleem van plaasmoorde is tweeledig.
Eerstens moet die boodskap van plaasmoorde na die uithoeke van die wêreld en die raadsale van die Verenigde Nasies geneem word om te verseker dat die internasionale gemeenskap daarvan kennis neem.
"Die tweede deel van die oplossing – wat selfs belangriker is – is dat mense moet besef die regering gaan nié die krisis oplos nie. Gemeenskappe moet eerder sélf die oplossing word deur by gemeenskapveiligheidstrukture aan te sluit om beter na hul eie veiligheid om te sien," sê Roets.
Roy Jankielsohn, DA-leier in die Vrystaat, sê die DA was ook vandag by die hof om verontwaardiging te toon oor die voortdurende strafregtelike aanvalle op die boeregemeenskap.
"Die DA beskou die eienaars van plase én hul werknemers as boere. Horner, wat op 'n plaas gewerk het, het die duurste prys betaal vir sy loopbaankeuse as jong Suid-Afrikaanse boer."
Jankielsohn sê misdaad is steeds een van die ernstigste veiligheids- en ekonomiese bedreigings vir die boeregemeenskap.
"Misdade op plase wat moord en verkragting insluit, word reeds deur die landbougemeenskap as 'n duur oorlog met lae intensiteit beskou en moet deur die regering erken word."
Jankielsohn sê die DA se teenwoordigheid in Senekal is ook 'n huldeblyk aan al die boere wat die landbouprodukte lewer wat gebruik word om voedsel en klere te verskaf. "Ons boere wat ons voedselsekerheid verseker, is nasionale bates wat die respek van 'n dankbare nasie en die beskerming van hul regering verdien."
Hy sê die DA verstaan die emosies van 'n gewelddadige dood van 'n jong mens en die frustrasies wat mense met die strafregstelsel het.
"Die DA sal egter nie reageer op gewelddadige uitbarstings nie en sal steeds die stem van die rede wees."
AfriForum DA Senekal TLU SA Vrystaat
Weereens 'n bewys dat die doodstraf heringestel moet word!!!!
Hierdie moord op 'n jong man tref my diep. Ons seun was 18, twee swart seuns het 'n aanval beplan op 'n ander wit seun en daarmee 'n 24 jarige kleurling man gekry om hul te help. Ons seun is sonder 'n wapen aangeval en 3 dae later moes ons die masjiene afskakel, breinskade. Die moordenaar het na 4 jaar se geheen en weer 'n opgeskorte vonnis gekry. Ai ek hoop hierdie saak loop beter af, my hart breek vir die ouers en familie. Ja geweld gaan niks oplos nie, maar sweerlik sou ek gehelp het as ek daar was.… Lees meer »
AfriForum begin die regte geluide maak – ons Boerevolk is onder gewapende terreur aanval (die anc regime en hulle kommie pêlle keur dit goed), die VN en die res van die wêreld moet kennis neem, dit is 'n kwessie van tyd voordat ons Boerevolk onsself gewapend sal selfverdedig!
Hulle krap nou waar dit nie jeuk nie! Hoop hulle het die boodskap gekry vandag ons is verby keelvol. Die 1ste boer was al 1 te veel!